Indica

Indica (izrunā: indika) ir 2001.gadā dibināta poproka grupa no Somijas. 2003.gadā par grupu sāka interesēties Janī Jalonens (Jani Jalonen) no Sony Music un tūlīt tika parakstīts arī līgums. 2004.gadā iznāca Indica debijas albums ar nosaukumu "Ikuinen Virta" (tulkojumā: mūžīgā straume), kas Somijas mūzikas topos noturējās 30 nedēļas un ieguva platīna disku.

Popularitāti ārpus Somijas Indica sāka izpelnīties 2007.gadā, kad iesildīja tautiešus Nightwish viņu Skandināvijas tūrē, izpildot savu dziesmu angliskās versijas.

 Sastāvs 
Indica joprojām ir tās sākotnējā sastāvā, ko veido piecas dalībnieces:
 Jonsu jeb Johanna Salomā (Johanna Salomaa) - balss, vijole, ģitāra, klavieres
 Heinī Seisa (Heini Säisä) - basģitāra, bekvokāls
 Sirku Karvonena (Sirkku Karvonen) - taustiņinstrumenti, klarnete, bekvokāls
 Jenī Jūlija (Jenny Julia) - ģitāra, bekvokāls
 Laura Hekenena (Laura Häkkänen) - bungas

 Vēsture 
Grupas šūpulis tika kārts Somijas pilsētā Espo. Jonsu un Heinī satikās ļoti agrā bērnībā, mācoties spēlēt stīgu instrumentus - Jonsu spēlēja vijoli un ar savu lociņu bakstīja priekšā sēdošajai Heinī, kura spēlēja čellu. Vēlāk abas meitenes mācījās vienā klasē un tīņu gados nolēma, ka jādibina grupa. Iecere realizējās, vijoli un čellu nomainot pret ģitārām, taču grupas sastāvs un nosaukums bija cits, no kura abas draudzenes pēc pāris gadiem atdalījās, dzirdot kā Sirku, kas arī mācījās vienā skolā ar Jonsu un Heinī, spēlē klavieres. Sirku piekrita sadarboties un vēlāk grupai pievienojās Laura un Jenī, kas pirms tam spēlēja citā grupā. Visas dalībnieces atzīst, ka "tā bija mīlestība no pirmā acu skata".

Nosaukums "Indica" radies kā atvasinājums no vārda indigo, kas apzīmē meitenēm ļoti mīļu krāsu un grupa noliedz jebkādas paralēles ar narkotikām nosaukuma meklēšanas procesā.

 Mūzika 
Visu dziesmu mūzikas autore ir vokāliste Jonsu, bet dziesmu aranžējumi parasti tiek veidoti sadarbojoties visai grupai. Jonsu arī sacer dziesmu tekstus, kuros jūtama spēcīga Somijas dabas ietekme, parasti vārdi ir ļoti poētiski, kā mazi stāstiņi, kas sevī ietver simbolisku nozīmi. Strādājot pie dziesmām angļu valodā, Jonsu sadarbojās ar kanādiešu dzejnieku Roriju Vinstonu (Rory Winston), lai jaunie teksti nezaudētu savu romantiku, abi mākslinieki, piemēram, devās kopīgos klejojumos pa mežiem.

Tā kā visām grupas dalībniecēm ir akadēmiska muzikālā ievirze (arī Laura mācījusies spēlēt vijoli, bet Jenī - spāņu ģitāru), klasisko mūziku Indica min kā vienu no lielākajām ietekmēm, Jonsu īpaši uzsver Šopēnu, atklājot, ka ļoti daudz ietekmējas arī no kino mūzikas.

Grupas mūzikas stils presē visbiežāk apzīmēts kā mistiski romantisks poproks, bet ticis dēvēts arī par laumiņroku (fairy rock), melanholisko poproku u.c. Indica spēlētais poproks mijas ar episkiem elementiem, metālu un pēdējā albumā parādās pat spēcīga orķestra klātbūte, neiztrūkst arī atmosfēriskas noskaņas un dažas balāžu tipa dziesmas.

 Diskogrāfija 
 Shine (izdots 2014.gada 24.janvārī)
 A Way Away (2010), Warner/NBR - pirmais albums angļu valodā
 Pahinta Tänään (izlase 2009), Sony Music Finland
 Valoissa (2008), Sony BMG Finland
 Kadonnut Puutarha (2007), Sony BMG Finland
 Tuuliset Tienoot (2005), Sony BMG Finland
 Ikuinen Virta (2004), Sony BMG Finland

 Atsauces 

 Ārējās saites 
 Oficiālā INDICA mājas lapa
 Oficiālais INDICA forums
 Oficiālā INDICA mājas lapa poliski 


Kategorija:2000. gadu mūzikas grupas
Kategorija:2010. gadu mūzikas grupas
Kategorija:Somijas popgrupas
Kategorija:Somijas rokgrupas
Kategorija:Somijas poproka grupas